LV Eiropas Savienības Oficiālais Vēstnesis C 192/10

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 192/06

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“ALFÖLDI KAMILLAVIRÁGZAT”

EK Nr.: HU-PDO-0005-0516-21.12.2005

ACVN ( X ) AĢIN ( )

Šajā kopsavilkumā iekļauti galvenie produkta specifikācijas elementi informācijas nolūkā.

1. Atbildīgais departaments dalībvalstī:

Nosaukums: Földművelésügyi és Vidékfejlesztési Minisztérium – Élelmiszerlánc-elemzési Főosztály (Lauksaimniecības un lauku attīstības ministrijas Pārtikas aprites analīzes departaments) Adrese: Budapest Kossuth Lajos tér 11. 1055 MAGYARORSZÁG/HUNGARY Tālr. +36 13014419 Fakss +36 13014808 E-pasts: eniko.zobor@fvm.gov.hu

2. Grupa:

Nosaukums: Alföldi vadontermő kamillavirág gyűjtők és, feldolgozók csoportosulása (Alfeldas Savvaļas kumelīšu ziedu vācēju un apstrādātāju grupa) Adrese: Budapest Dózsa György út 144. 1134 MAGYARORSZÁG/HUNGARY Tālr. +36 12886700 / 12886303 Fakss +36 13501691 E-pasts: herbaria@herbaria.hu Sastāvs: Ražotāji/pārstrādātāji ( X ) Citi ( X )

3. Produkta veids:

1.8. grupa. Citi Līguma I pielikumā minētie produkti.

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Alföldi kamillavirágzat”

4.2. Apraksts:

“Alföldi kamillavirágzat” ir kaltēti savvaļas kumelītes “Matricaria chamomilla L.” ziedi, kas vākti ar rokām no augiem, kas aug sāļās augsnēs Ungārijas Lielajā līdzenumā (Alföld). Šis kaltētais augs Chamomillae anthodium, kas pazīstams kā savvaļas kumelīte, kā oficiāls medikaments ir iekļauts Ungārijas farmakopejas jaunākajā redakcijā un Eiropas farmakopejā, un to lieto kā vērtīgu izejmateriālu kumelīšu ziedu tējas maisiņos un tējas paciņās.

“Alföldi kamillavirágzat” ziedi ir spēcīgi un aromātiski, tiem ir salda smarža un nedaudz rūgtena garša, apstrādāšanas laikā tie nesabirst, un salīdzinājumā ar ārstniecības augiem, ko gatavo no kultivētām kumelītēm, šiem ziediem ir mazāk izteikta pulverveida konsistence un to dabīgā eļļa saglabājas labāk.

“Alföldi kamillavirágzat” ziedu dabīgajā eļļā, salīdzinot ar kultivētajām kumelītēm, ir ievērojami lielāks daudzums – vismaz par 20 % un dažreiz vairāk – α-bisabolola (tā ir sastāvdaļa, kam ir pretiekaisuma un pretčūlu iedarbība).

4.3. Ģeogrāfiskais apgabals:

Apgabalā, kur tiek vākti un apstrādāti savvaļā augošie “Alföldi kamillavirágzat” ziedi, ietilpst atsevišķu aglomerāciju administratīvās teritorijas Sabolčas-Satmāras-Beregas, Boršodas-Abaūjas-Zemplēna, Hevešas, Jāsas-Naģkunas-Solnokas, Hajdū-Biharas, Bēkēšas, Čongrādas, Bāčas-Kiškunas un Peštas meģēs (Szabolcs-Szatmár-Bereg, Borsod-Abaúj-Zemplén, Heves, Jász-Nagykun-Szolnok, Hajdú-Bihar, Békés, Csongrád, Bács-Kiskun un Pest megyék). Meģēs esošo aglomerāciju nosaukumi ir precīzi noteikti produkta specifikācijā. Ģeogrāfisko apzīmējumu “Alföldi kamillavirágzat” drīkst izmantot produktiem, kas gatavoti no minēto vietu administratīvajās robežās vākta izejmateriāla.

4.4. Izcelsmes apliecinājums:

“Alföldi kamillavirágzat” izcelsmi nosaka ar organoleptiskiem un tehniskiem testiem, kā arī, īstenojot izsekošanas sistēmu.

Visam “Alföldi kamillavirágzat” ražošanas procesam jānotiek saskaņā ar stingriem ražošanas un kontroles nosacījumiem, piemērojot kvalitātes nodrošināšanas sistēmu, kas ietver dokumentētās ieguves vietas pārbaudi, līdz ar to produkta ceļš no vākšanas līdz pat galaprodukta piegādei ir identificējams un pārbaudāms.

Grupas izstrādātajā iepirkuma standartā par savvaļas ārstniecības augu un to galveno izejmateriālu kvalitātes noteikumiem ir paredzēti kvalitātes standarti to vākšanai:

Daudzi individuālie vācēji lasa ziedus kumelīšu laukos īsajā kumelīšu ziedu vākšanas sezonā, kas ilgst tikai dažas nedēļas. Reģionā ir iepirkšanas punkti, kuros vācēji nodod svaigi savāktos augus. Uzpircēji 4–8 stundu laikā nogādā atbilstošas kvalitātes beramo izejmateriālu reģiona pārstrādes rūpnīcām. Transporta pavaddokumenti ietver vēstuli par nosūtīšanu un deklarāciju, kurā pārvadātājs norāda tā apgabala nosaukumu, kurā prece ir ievākta.

Pirkuma apstiprinājumu izdod pēc kvantitātes un kvalitātes pieņemšanas, kuru veic nelielam daudzumam izejmateriāla, ko ievākuši individuālie vācēji, norādot tās vietas nosaukumu, kur prece ievākta, un apstiprinot ar vācēja parakstu. Ja izejmateriālu nogādā pārstrādes rūpnīcā kaltētā veidā, jebkurā gadījumā ir jāpieprasa sertifikāts par izcelsmi un vākšanas apgabalu.

Lai nodrošinātu izsekojamību kaltēšanas procesa laikā, žurnālā ir jāreģistrē produkta daudzums un vākšanas vieta, kā arī iepirkšanas punkta atrašanās vieta. Par kaltēšanu katrā reizē ir jāsastāda ražošanas ziņojums.

Vidējas kvalitātes paraugs, kas ņemts oficiālās paraugu ņemšanas laikā no kartona kastēs pa 10 kg sapakotām partijām, atspoguļo visas produkta partijas kvalitāti. Ja produkts atbilst Eiropas farmakopejas un Ungārijas farmakopejas jaunākās redakcijas prasībām un ja α-bisabolola saturs produkta sastāvā esošajā dabīgajā eļļā atbilst specifikācijā noteiktajam, kartona kastēm tiek pievienots “zaļais” marķējums, bet pašam produktam – kvalifikācijas dokuments, kurā norādīts tā daudzums un kvalitāte. Kvalifikācijas dokuments ir “Alföldi kamillavirágzat” īpašā atpazīšanas zīme un tas attiecas tikai uz pārbaudīto produktu. Ja produkts neatbilst prasībām, to nevar laist tirgū kā “Alföldi kamillavirágzat”.

Iepakojot kumelītes tūtās un tējas maisiņos, katra atsevišķā darbība ir jāreģistrē iepakošanas žurnālā. Līdzās izmantotajam un nosvērtajam daudzumam norāda tirdzniecības atļaujas numuru. Uz galaprodukta tirdzniecības iepakojuma norāda atļaujas numuru un ražošanas numuru, kas noteikts iepakošanas žurnālā. Šī informācija var tikt izmantota, lai noskaidrotu ražošanas datumu, kā arī attiecīgās produkta partijas identifikācijas numuru, daudzumu un izcelsmi.

4.5. Ražošanas metode:

a) Vākšana un transportēšana

Ziedus vāc maijā un jūnijā, taču nereti arī jau aprīļa beigās. Savvaļas kumelītes vāc, izmantojot rokas kombainu jeb “ķemmi”, kas var būt gatavota no koka, dzelzs vai skārda. Ziedus no kātiem atdala ar “ķemmes” zaru palīdzību, pēc tam saber maisos. Vēsumā maisos savāktus ziedus var turēt līdz pat 4 stundām, ne mazākajā mērā nekaitējot to kvalitātei. Lielāku daudzumu ir jāizklāj 15–20 cm biezā kārtā, un to drīkst ievietot maisos ar koka lāpstiņu tikai tieši pirms transportēšanas. Tā kā kumelīšu ziedi ir visai trausli, tos nedrīkst bez vajadzības spiest vai mētāt.

b) Kaltēšana

Kumelīšu ziedus var kaltēt dabīgā vai mākslīgā veidā.

Tradicionālā kumelīšu ziedu kaltēšanas metode ir dabīgā kaltēšana bēniņos. Notīrītus ziedus izklāj bēniņos collu biezā kārtā. Ziedus kaltē 5–6 dienas plašos un viegli vēdināmos bēniņos.

Kaltējot kumelīšu ziedus mākslīgi, tos neapstrādātus izklāj uz tīras virsmas 15–20 cm biezā kārtā, tad savāc grozos vai citā transportēšanas tarā un izber uz konveijera lentes. Kaltēšana var notikt žāvētavā, uz labības kaltēšanas grīdas vai tā sauktajā tuneļveida žāvēšanas sistēmā.

c) Atdalīšana no kātiem, manuālā šķirošana

Kaltētos kumelīšu ziedus, kas iebērti kātu atdalīšanas mašīnā, apstrādā ar pielāgotu sijāšanas sistēmu, atdalot nobirušās ziedlapiņas, nekvalitatīvās daļas, pumpurus un visus atlikušos piemaisījumus. Kustīgie asmeņi, kas atrodas sieta vai galotņu apgriešanas cilindru apakšā vai galā, atdala nost kātus; pēc tam produkts nonāk uz šķirošanas lentes, kur to tālāk šķiro ar rokām un iepako glabāšanai kartona kastēs pa 10 kg.

d) Iepakojums

“Alföldi kamillavirágzat” tirgo saskaņā ar veselības un patērētāju aizsardzības prasībām:

— smaržu saglabājošos tējas paciņās pa 1,2 g (neto svars),

— smaržu saglabājošos tējas maisiņos pa 2 g (neto svars),

— tūtās iepakotus ziedus pa 50 g katrā,

— lielās kartona kastēs pa 10 kg katrā.

4.6. Saikne:

Vēsture

Dr. Ferenc Simonffy savā grāmatā “Adatok Székkutas jelenéből és múltjából – Történelmi megemlékezés a volt vásárhelyi “Nagypusztáról”” (Ziņas par Székkutas tagadni un pagātni – vēsturiska atcere par Vásárhely kādreizējo darbu “Nagypusztáról”) norāda uz saikni starp Ungārijas Lielā līdzenuma dienvidu daļu un savvaļas kumelītēm, rakstot, ka “kumelītes aug galvenokārt Puszta sāļas augsnes apgabalos.” Autors min, ka ir vesela virkne klientu, kas nāk no ziemeļvalstīm (Zviedrijas, Dānijas, Somijas un Kanādas). Saskaņā ar šo valstu medicīnas un ķīmijas speciālistu teikto “šos augus nevar audzēt mākslīgi, jo kultivētajās kumelītēs nav to vielu, kas ir savvaļā un sāļās augsnēs augošajās kumelītēs”.

Kumelīšu panākumus pēc Pirmā pasaules kara nodrošināja pieaugušais pieprasījums Vācijas tirgū. Herbária Országos Gyógynövény és Selyemgubóforgalmi Szövetkezeti Vállalat (Valsts Ārstniecības augu herbārijs un Zīda kokonu tirdzniecības kooperatīvs) 1936.–1937. gadā uzsāka ražošanu Székkutas, izmantojot vienkāršu kalti, un sākotnēji nodarbojās ar dārzeņu konservēšanu un kaltēšanu. 1939. gada 23. februārī kooperatīva galvenie pārstāvji nolēma paplašināt savu darbību, iekļaujot kumelīšu vākšanu un rūpniecisku kaltēšanu, un uzbūvēt šim nolūkam nepieciešamo rūpnīcu.

Ģeogrāfiskā saikne

Savvaļas kumelīšu vākšanas, apstrādes un tirdzniecības attīstība ir vērtīgs piemērs augu valsts reģionālai izmantošanai. Par savām unikālajām īpašībām (sk. 4.2. punktu) “Alföldi kamillavirágzat” var pateikties biotopa ekoloģiskajām īpatnībām, tas ir, augsnei, saulaino stundu skaitam, nokrišņu daudzumam gadā.

Pirmās šķiras produkciju var iegūt no augiem, kas aug Ungārijas Lielā līdzenuma zāļainajās stepēs (Puszta), kuras nevar izmantot gandrīz nekam citam, taču tajās ir daudz saules gaismas. Matricaria chamomilla, no kā gatavo “Alföldi kamillavirágzat”, spēj uzkrāt savu sakņu šūnās 10 mg/g nātrija sāļus. Tas izskaidro to, kāpēc šīs kumelītes spēj izmantot Lielā līdzenuma sāļajās augsnēs esošo mitrumu, ko nevar lietot citi augi.

Saulaino stundu skaits Lielajā līdzenumā svārstās no 2 000 līdz 2 100 stundām gadā, un nokrišņu daudzums gadā ir ap 500–600 mm. Daudz saules gaismas ļauj augos uzkrāties vairāk aktīvajām vielām, savukārt, ja saules gaismas ir mazāk, aktīvo vielu līmenis samazinās. Arī ārvalstu pētījumos ir apstiprināts, ka lielais daudzums saules gaismas un siltums (galvenie klimata faktori Lielā līdzenuma teritorijā) labvēlīgi ietekmē dabīgās eļļas veidošanos kumelītēs (Saleh, 1973. g.). Pētījumu rezultāti ir apstiprinājuši arī to, ka mazāka nokrišņu daudzuma gadījumā samazinās arī kumelīšu ziedu lielums un auga garums (Gosztola et al., 2008. g.). Augšanu samazina arī sārmainas un sāļas augsnes (Sztefanov et al., 2003. g.; Balak et al., 1999. g.). Virkne Ungārijā veiktu pētniecības projektu par dabīgajām savvaļas kumelītēm liecina, ka morfoloģijas un sastāva ziņā ir krasa atšķirība starp kumelīšu audzēm Transdanubia apgabalā un Lielā līdzenuma apgabalā. Apgabalos, kur ir neitrāla vai nedaudz skāba augsne, savvaļas kumelītes aug spēcīgākas un ar lielākiem ziediem, bet to dabīgajā eļļā ir mazāk α-bisabolola, savukārt kumelītes, kas vāktas kontinentālākos apgabalos ar sāļu augsni, Lielajā līdzenumā, ir mazākas un ar kompaktākiem ziediem, taču to dabīgajā eļļā ir liels daudzums vērtīgā α-bisabolola, kuram ir antispazmātiska un pretiekaisuma iedarbība un kurš ir galvenā dabīgās eļļas sastāvdaļa. Tā saturs jebkurā gadījumā ir vismaz 20 %, bet var sasniegt arī 45–58 % atkarībā no konkrētā gada (Gosztola et al., 2005. g.; Sztefanov et al., 2003. g.).

No saiknes starp produktu un Ungārijas Lielā līdzenuma ģeogrāfisko vidi (kas pētīta attiecībā uz klimatu un augsni), var konstatēt, ka “Alföldi kamillavirágzat” izejmateriālu veido zemu augošas kumelītes ar augstu α-bisabolola saturu, kuras aug tikai Lielā līdzenuma biotopos ar iepriekš minētajiem ekoloģiskajiem apstākļiem.

4.7. Pārbaudes struktūra:

Nosaukums: Csongrád Megyei Élelmiszerlánc-biztonsági és Állategészségügyi Igazgatóság (Čongrādas meģes Pārtikas nekaitīguma un dzīvnieku veselības direktorāts) Adrese: Szeged Vasas Szent Péter u. 9/a. 6700 MAGYARORSZÁG/HUNGARY Tālr. +36 62422358 / 62551850 Fakss +36 62426183 E-pasts: szigetis@oai.hu; csongrad_megye@oai.hu

Nosaukums: Hajdú-Bihar Megyei Élelmiszerlánc-biztonsági és Állategészségügyi Igazgatóság (Hajdū-Biharas meģes Pārtikas nekaitīguma un dzīvnieku veselības direktorāts) Adrese: Debrecen Diószegi út 30. 4030 MAGYARORSZÁG/HUNGARY Tālr. +36 52526240 Fakss +36 52442841 E-pasts: harsanyi@oai.hu

4.8. Marķējums:

Papildus informācijai, kas noteikta atbilstīgajos tiesību aktos, patērētājam paredzētajā marķējumā jāiekļauj arī:

— produkta nosaukums “Alföldi kamillavirágzat”,

— norāde “savvaļas”,

— norāde filteres tea (tējas maisiņiem) vai tasakolt tea (beramā tēja) zem produkta nosaukuma,

— kumelītes zieda grafisks attēls,

— norāde “aizsargāts cilmes vietas nosaukums” vai tās saīsinājums (ACVN),

— Kopienas logotips (pēc reģistrēšanas).

Ja produkts tiek iepakots ārpus minētā ģeogrāfiskā apgabala, ir jāgarantē tā izsekojamība līdz izcelsmes vietai. Arī šādā gadījumā uz “Alföldi kamillavirágzat” iepakojuma ir jānorāda aizsargātais nosaukums, logotips un atbilstīgais Kopienas simbols.

(1) OV L 93, 31.3.2006., 12. lpp.